สมาคมฯคุมแจกของดูดลูกค้าใหม่ บล.โล่งเปิดเสรีคอมมิชชันอยู่ครบ
สมาคม บล.ออกเกณฑ์คุมจัดโปรโมชันดึงดูดลูกค้าใหม่ ของรางวัลต้องไม่เกิน 1,000 บาท หรือไม่เกิน 5%
3 พ.ค. 2555

สมาคม บล.ออกเกณฑ์คุมจัดโปรโมชันดึงดูดลูกค้าใหม่ ของรางวัลต้องไม่เกิน 1,000 บาท หรือไม่เกิน 5% 
ของคอมมิชชันลูกค้า ห้ามแจกเงินทอง หลังเสร็จแคมเปญต้องทำรายงานแจ้งสมาคมภายใน 15 วัน พร้อมออกประกาศคุมจ่ายโบนัสผู้จัดการสาขา 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย (บล.) เปิดเผยว่า สมาคมฯ ได้ออกประกาศปรับปรุงหลักเกณฑ์เกี่ยวกับการจัดกิจกรรมส่งเสริมการขายของบริษัทสมาชิกหรือโบรกเกอร์ โดยมีหลักเกณฑ์เพิ่มเติมคือ ในกรณีที่โบรกเกอร์มีวัตถุประสงค์ในการจัดกิจกรรมส่งเสริมการตลาดที่มีเป้าหมายในการขยายฐานลูกค้าใหม่ สำหรับการเปิดบัญชีในครั้งแรก การจัดของรางวัลให้กับลูกค้าใหม่จะต้องมีการซื้อขายหลักทรัพย์ในช่วงระยะเวลาไม่เกิน 3 เดือน นับตั้งแต่วันที่เปิดบัญชีกับบริษัท 
ขณะที่การให้ของรางวัลต้องไม่ได้เป็นการตอบแทนให้ลูกค้ารายใดรายหนึ่ง โดยเฉพาะเจาะจงส่วนมูลค่าของรางวัลสำหรับลูกค้าแต่ละรายต้องมีมูลค่าไม่เกิน 1,000 บาท หรือไม่เกิน 5% ของค่านายหน้าซื้อขายที่ได้รับจากลูกค้ารายนั้นหรือค่าคอมมิชชัน แล้วแต่มูลค่าใดจะสูงกว่า
อย่างไรก็ตาม ของรางวัลที่ให้กับลูกค้าทุกประเภทไม่ว่าเป็นลูกค้าใหม่หรือเก่าต้องไม่อยู่ในรูปของเงินสด เช็คธนาคาร และทองคำ และเมื่อเสร็จสิ้นการจัดกิจกรรมส่งเสริมการขายให้โบรกเกอร์รายงานผลมายังสมาคมฯ ภายใน 15 วันทำการ
“การออกประกาศฉบับนี้ก็เพื่อให้โบรกเกอร์มีความคล่องตัวในการดำเนินกิจกรรมส่งเสริมการขาย ภายใต้กรอบของการประกอบธุรกิจที่เหมาะสม และเป็นไปตามการให้บริการลูกค้าปกติของการประกอบธุรกิจหลักทรัพย์ ตลอดจนส่งเสริมให้มีการขยายฐานนักลงทุนที่ทำธุรกรรมในครั้งแรกกับบริษัทสมาชิก” นางภัทธีรา กล่าว
นอกจากนี้ สมาคมฯ ยังออกแนวทางปฏิบัติเกี่ยวกับการจ่ายผลตอบแทนให้แก่ผู้จัดการสาขาที่ดูแลหลายสาขา เพื่อให้เกิดความชัดเจนในกรณีที่สมาชิกจะจ่ายผลตอบแทนเป็นโบนัส โดยมีหลักเกณฑ์ว่าผู้จัดการสาขาสามารถดูแลสาขาได้มากกว่า 1 สาขา แต่สาขาหลักต้องมีผู้แนะนำการลงทุน (มาร์เก็ตติง) ครบตามเกณฑ์สมาคมฯ ส่วนสาขาขนาดเล็กหรือสาขาย่อยที่ดูแลจะมีจำนวนมาร์เก็ตติงตามปริมาณธุรกรรมที่บริษัทกำหนด
ขณะที่การจ่ายโบนัสให้โบรกเกอร์คำนวณผลตอบแทนเป็นโบนัสไม่เกิน 6% ของรายได้ค่าธรรมเนียมรวมทุกสาขาที่ดูแล และอาจบวกเพิ่มผลตอบแทนในส่วนที่ดูแลบัญชีลูกค้าของตนเอง ทั้งนี้ต้องไม่เกินกำไรเบื้องต้นสุทธิรวมทุกสาขา ที่เกิดจากการคำนวณกำไรเบื้องต้นของแต่ละสาขา โดยคำนวณแยกจากกันแล้วนำมาสรุปรวมกัน โดยโบนัสที่จะจ่ายให้หักเงินเดือนทั้งหมดของผู้จัดการสาขาที่ได้รับในช่วง 6 เดือน ซึ่งหลักเกณฑ์ดังกล่าวให้มีผลบังคับใช้ตั้งแต่วันที่ 2 พ.ค.เป็นต้นไป
ผู้สื่อข่าวรายงานว่า จากการตรวจสอบผลประกอบการไตรมาสแรกปี 2555 ของกลุ่มหลักทรัพย์ พบว่าโบรกเกอร์ไม่ได้รับผลกระทบจากการเปิดเสรีค่าคอมมิชชัน ซึ่งมีผลตั้งแต่วันที่ 1 ม.ค.เป็นต้นมา
บริษัทหลักทรัพย์เอเซีย พลัส (ASP) มีรายได้ค่านายหน้าไตรมาสแรกปีนี้รวม 292 ล้านบาท ลดลงจาก 369 ล้านบาท ในช่วงไตรมาสแรกปีก่อน ด้าน บล.เมย์แบงก์ กิมเอ็ง (ประเทศไทย) หรือ MBKET มีรายได้ค่านายหน้า 613 ล้านบาท ลดลงจาก 671.82 ล้านบาท และบริษัท ทุนภัทร มีรายได้ค่านายหน้า 390.50 ล้านบาท เพิ่มขึ้นจาก 385.99 ล้านบาท
ทั้งนี้ จะเห็นว่ารายได้ค่านายหน้าซื้อขายหลักทรัพย์ของโบรกเกอร์รายใหญ่ยังคงทรงตัวหรือปรับลดลงเล็กน้อย เมื่อเทียบกับไตรมาสแรกปี 2554 และการปรับลดลงดังกล่าวน่าจะเป็นผลจากมูลค่าการซื้อขายในตลาดหลักทรัพย์ฯ ที่ลดลงจาก 27,659.27 ล้านบาท ในช่วงไตรมาสแรกปี 2554 เหลือ 26,886.19 ล้านบาท ในช่วงไตรมาสแรกปีนี้
นายพิสิทธิ์ ปทุมบาล กรรมการผู้จัดการ สายธุรกิจหลักทรัพย์บุคคล บล.เคจีไอ (ประเทศไทย) เปิดเผยว่า ภาพรวมธุรกิจหลักทรัพย์ในปัจจุบันมีการปรับตัวมากขึ้น เคจีไอจึงเห็นความสำคัญของการพัฒนามาร์เก็ตติงอย่างต่อเนื่อง เพราะมองว่ามาร์เก็ตติงเป็นอีกหนึ่งฟันเฟืองสำคัญในการพัฒนาตลาดทุนไทย บริษัทจึงได้จัดให้มีโครงการอบรมหลักสูตรต่างๆ สม่ำเสมอ พัฒนาความรู้มาร์เก็ตติง เพื่อประโยชน์ของนักลงทุนอย่างแท้จริง
“มาร์เก็ตติงต้องตื่นตัวและพร้อมพัฒนาตัวเองให้ครบทุกด้าน เช่น ความรู้ในการลงทุนที่ไม่จำกัดขอบเขต รวมทั้งต้องพร้อมสื่อสารภาษาต่างประเทศกับนักลงทุนต่างชาติที่เข้ามาลงทุนในไทย เพื่อรับมือการเปิดเสรีโบรกเกอร์อย่างสมบูรณ์แบบ รวมถึงรองรับการเปิดอาเซียนลิงก์และประชาคมเศรษฐกิจอาเซียน” นายพิสิทธิ์ กล่าว